ලංකා වෙළඳ සේවක සංගමයේ මහ ලේකම් අභාවප්‍රාප්ත බාලා තම්පෝ මහතා සියලු වර්ග භේදයන්ගෙන් තොරව කම්කරු ජනතාවගේ ව්‍යායාමයන් ‍උදෙසා සේවය කළ විශිෂ්ට වෘත්තීය සමිති නායකයෙකු බව ජනාධිපති මහින්ද රාජපක්ෂ මහතා පවසයි.වැඩකරන ජනතාවගේ ප්‍රගතිය උදෙසා කැප වී සේවය කළ දක්ෂ නායකයෙකු මෙන්ම අධිරාජ්‍යවාදී පාලනයට එඩිතරව සටන් වැද රටේ ජනතාවට ළැදි සවිමත් ප්‍රජාතන්ත්‍රවාදයක් බිහි කිරීමට කැපවීමෙන් සටන් කළ ජාතියේ පුත්‍රයෙකු අහිමි වූ බව පෙන්වා දෙන ජනාධිපතිවරයා බාලා තම්පෝ මහතාගේ අභාවය නිමිත්තෙන් නිකුත් කළ ශෝක පණිවිඩයේ වැඩිදුරටත් මෙසේ ද සඳහන් කරයි.ශ්‍රේෂ්ඨ වෘත්තීය සමිති නායකයෙකු මෙන්ම වැඩ කරන ජනතාවගේ වීරවරයකු ද වූ බාලා තම්පෝ මහතාගේ අභාවය සම්බන්ධයෙන් මා මේ ශෝක පණිවිඩය නිකුත් කරන්නේ දැඩි සංවේගයෙනි.